VR:n junat kulkevat täsmällisesti Euroopan mittapuulla. Kuva: Teija Soini

Miltei yhdeksän kymmenestä kaukojunasta kerkesi määränpäähänsä ajoissa, etuajassa tai enintään viisi minuuttia myöhässä helmikuusta heinäkuuhun kuukausittain tarkasteltuna.

VR Groupin täsmällisyyspäällikkö Juha Skyttä sanoo, että etenkin keväällä junat kulkivat täsmällisesti.

VR seuraa junien täsmällisyyttä Liikenneviraston keräämien kulkutietojen perusteella. Myöhästymisen aikaraja on tiukka, vain viisi minuuttia.



Skytän mukaan VR on täsmällisyydessä Euroopan kärkikolmikossa.

– Sveitsi on ehdoton ykkönen ja kakkosena on Norja. Siitä näkee, että rahallinen panostus kannattaa, hän sanoo.

Täsmällisinä pidetyt Ruotsi ja Saksa ovat Suomen takana.

– Venäjän junat kulkevat ajoissa. Siellä kulttuuri on sellainen, että junien pitää olla aikataulussa, mutta ne ajavat sitten hiljaa. Sen huomaa siitäkin, miten hitaasti Allegro ajaa Pietarin lähellä.

Skyttä sanoo, että tilastotietoja Venäjän junien täsmällisyydestä ei ole saatavilla.